Programredaktørprogram 09/10 – Pål Buset


1. Oh la la Nova

Jeg er en 25 år gammel Oslo-gutt som etter videregående blant annet har studert historie, Balkan-kunnskap og allmenn litteraturvitenskap. For øyeblikket er jeg på fjerde (men ikke siste) semester av en master i litt.vit. Altså skiller jeg meg, utdannelsesmessig, ikke i særlig grad fra en gjennomsnitts-nover. Ved sida av studiene har jeg jobba i diverse studentforeninger, da hovedsaklig som DJ på Uglebo og i U1. Det siste året som musikkansvarlig for SVFF (SV-kjellern). Utenom dette har jeg spilt i diverse band, reist til mer eller mindre obskure steder, drukket rødvin og gått på turer i skog og mark.


Min romanse med Radio Nova utvikla seg fra høsten 07. En tidligere romanse, med en kvinne og ikke en radiostasjon, hadde tatt slutt, jeg skulle begynne på master i et, jobbmessig, forholdsvis håpløst studium, og jeg var kort sagt usikker på hva framtida ville bringe, både sosialt og karrieremessig. Troels, som flere av dere kjenner, foreslo at jeg skulle bli med i Nova, og kanskje mer spesifikt i Skumma Kultur. Jeg hadde jo tross alt en bred kulturell interesse, jeg levde og ånda for musikk og litteratur, var hakket over gjennomsnittet svær i kjeften, og uttrykte i tillegg et ønske om å skrive. 


Jeg ble da også tatt inn i varmen på Nova. Daværende kulturredaktør Torjus Jakobsen slapp meg inn i Skumma, og drømmen om skriftlig journalistikk forsvant som dugg for sola i møte med mic’en og eter’n. Deretter var det bare ett medium som brant på undertegnedes himmel: Radio, og frekvensen, den var 99,3.


Det som gjorde at jeg kicka på radio, og ikke minst det som gjorde at jeg gadd å ofre ganske mange av ukas forholdsvis få timer på Nova, var muligheten til å uttrykke meg fritt, muligheten til å eksperimentere med form, og friheten til å velge innhold etter smak. Dette er kanskje også noe jeg anser som en av Novas viktigste oppgaver: Å være en kreativt sett fri institusjon som først og fremst satser på å trekke fram, og opp, nye journalistiske talenter. Uten frihet til å eksperimentere, så vel med form som med innhold, hadde gjennomtrekket av frivillige på Nova vært enda større.


Den frihet Torjus, daværende kulturredaktør (som det het back in the days), gav meg – i tillegg til en generelt jovial person og stor sosial innsikt, førte til at jeg umiddelbart følte meg hjemme på Nova, og hjemme i Skumma. Jeg blei besatt av en radio-kreativ ånd, og resultatet var to svært produktive semester i Skumma, der jeg leverte innslag så godt som hver uke. I tillegg til at jeg, etter avlagt SA-prøve, hadde ukentlige sendinger siste halvdel av våren 2008.

Fra og med august 2008 har jeg, i tillegg til en mer sporadisk tilstedeværelse i Skumma, leda mitt eget program , Funkiga Timmen. FT, som går hver onsdag, er et klassisk skravling-møter-musikk-program, der undertegnede, sammen med en kompis og dj-kollega, spiller gammal funk, soul, old-school og regga, og snakker mer eller mindre relevant piss mellom låtene. I skrivende stund skal program nr. 36 i rekka på lufta, i tillegg har jeg (akk og ve! stakkars masteroppgave) funnet veien tilbake til en aktiv tilværelse i Skumma. Savnet etter innholdsradio, formfrihet, og samholdet i redaksjonen, viste seg for stort. Jeg bidro også forholdsvis mye til gjennomføringen av Skumma og Tekstbehandlingsprogrammets tur til Sarajevo tidligere dette semesteret.

2. Nova i våra hjärtan – journalistisk frihet, glede som betalingsmiddel


(Redaksjonskontakt)

PR (programredaktør) skal følge opp redaksjonene og i samarbeid med redaktør, sørge for at de får faglig stimulans, at de får nye folk, og at de organiserer seg bra. Dette vil si at programredaktør og redaktør skal samarbeide om planlegging av kurs for redaksjonene. (Stillingsinstruks)

Poenget med å ta utgangspunkt for denne søknaden (eller programmet, om du vil) i min erfaring av de to foregående år i Nova, er at de (erfaringene) bygger opp om et av mine kanskje viktigste poeng: Radio, mer spesifikt frivillig radio, må tuftes på skaperglede. I mangel av betaling, er ikke press en mulighet. Den eneste betalinga frivillige mottar, utover sosialisering, er den følelse av tilfredshet de oppnår gjennom eget arbeid. Med andre ord må arbeidet gi mening, det må være av interesse, og framkalle glede. Dette kan kanskje høres banalt ut, men jeg tror positivitet og inspirasjon er to ord av stor betydning for et velfungerende Nova. Inspirasjon, i hvert fall i undertegnedes oppfatning av ordet, henger sammen med interesse. Hvis jeg interesserer meg for et tema, en person, eller et uttrykk, inspirerer dette temaet, denne personen, eller dette uttrykket meg til å lage en sak. Hver og en har som kjent også sin smak, sine triggere. Altså er det nødvendig med frihet. Jeg prøver ikke her å si at alt skal, og kan, behandles i Nova. Vi driver med studentradio. Vi har en målsetning om å formidle kultur, da særlig med lokal tilknytning og med relevans for studenter (les: forholdsvis unge og forholdsvis oppegående mennesker). Mitt poeng er derimot at vi må unngå et smaksregime, - forskjellige folk har forskjellige ønsker, og for å unngå et uønsket stort frafall, eller en unødig stor grad av unnasluntring, er frihet en nødvendighet.


Det kan tidvis virke tungt å skulle levere en sak i uka. Det kan virke som en stor jobb å skulle booke gjester til en sending, å skulle skrive manus, eller for den saks skyld å møte på ukentlige redaksjonsmøte. Her må vi selvfølgelig innse at det alltid vil være et visst frafall i frivillige organisasjoner, men jeg tror vi vil kunne oppnå større og mer produktive redaksjoner ved å – fra toppen av og ned til new-bees via redaksjonsledere – være bevisste på å at det i en innkjøringsfase er ganske skummelt å bli overlatt til seg selv, en notatbok og en edirol. Gjennom en sterk og gjennomført kursordning, (både i journalistiske arbeidsmetoder og innføring i tekniske hjelpemidler) en fadderordning og en langstrakt gang full av hyggelige og hjelpsomme mennesker, bør inntaket kunne medføre minst mulig fremmedgjøring, både i møte med mennesker og teknologi. 


Jeg prøver altså å si at frihet, både i valg av objekt (tema) og form, i kombinasjon med god opplæring og et positivt dagtid og en positiv red.ledelse, avler arbeidsglede og  dermed medfører en større produksjon. Masing og å spille på dårlig samvittighet, er neppe måten å øke produksjon på. Hvis deler av produksjonsprosessen anses som skummel, eller hvis du er redd for å få beskjed om at ønsket tema ikke ”passer inn”, er sjansen for arbeidsglede svinnende liten. 

Her tror jeg jeg vil kunne bidra gjennom mine egenskaper som en generelt utadvent, positiv og hyggelig fyr. En stor del av programredaktørens jobb er en slaks vaktmesterjobb, og da ikke bare i ordets tradisjonelle betydning, som en som fikser ting, også mennesker må med jevne mellomrom fikses. Jeg tror jeg, både i red.ledermøte/red.leder-sammenheng, og i møte med frivillige i gangen på Nova, kan bidra med diverse sosiale og praktiske vaktmestertjenester. Jeg kan være en slag ”Nova-Buddha” som sier ”pust ut”, og ”det ordner seg”, for og så hjelpe til med å ordne akkurat det.

Og hva er det som skal ordnes? Det kan være det meste. Jeg kan selvfølgelig ikke hjelpe deg med å vinne tilbake eks’en, eller kurere sykdommene til bestemora di, men jeg kan løse eventuelle (overkommelige) tekniske problemer, jeg kan bidra med journalistiske tips, jeg kan hjelpe til med å komme i kontakt med et intervjuobjekt e.l., eller jeg kan enkelt og greit bidra med sosial førstehjelp. God stemning er en nødvendighet for god radio, være seg i eller utafor studio.

Også i møte med grinete studentpolitikere, tullinger fra velferdstinget, eller mugne slottsmestere, tror jeg jeg kan gjøre en god jobb. Her er et viktig stikkord diplomati. Det er en viktig egenskap å være diplomatisk i møte med mennesker med andre interesser. Også i interne konflikter vil jeg kunne beholde roen og fungere som et bindeledd, som en brobygger (for å henfalle til administrasjonsklisjeer). En diplomatisk, og (stort sett) avbalansert væremåte i kombinasjon med (forholdsvis) gode språklige evner er et pluss i organisasjonsarbeid.


Uansett må det nevnes at det lages fantastisk mye bra radio på Radio Nova i dag. Vi har vannvittig mye godt innhold, men kan, og må, alltid jobbe med formen. Ikke at det er noen fasit, der. Et eksempel på utvikling, er bruken av dogmeelementer som enkelte redaksjoner i større grad har tatt i bruk. Her er videreføring av radiofaglig dag viktig, og nødvendig.

Som et forsøk på konklusjon: Jeg ønsker altså å jobbe for et sosialt velfungerende, og kreativt boblende Nova, der ingen ideer (så sant de ikke er helt Kanal 24, lissom) i utgangspunktet er dårlige ideer. Et Nova der kreativ frihet, og dermed arbeidsglede, regjerer. Der gleden av å ferdigstille et radioinnslag, eller en sending, du kan være stolt av og vise fram til Nova-vennene dine – og lytterne, er belønning mer enn stor nok for å bruke dyrebar tid – ukentlig, med unntak av ved eksamensfri -  i fjerde etasje på Chateau Neuf. Vi må kort sagt ikke glemme at vi også er en utdanningsinstitusjon. I Radio Nova har vi en mulighet til å leke oss med materialet som de færreste av oss vil ha den dagen vi ender opp i en redaksjon i NRK, i en nettavis, eller bak et kateter.

Programredaktør har et overordnet ansvar for å følge opp, kvalitetssikre og gi tilbakemelding til kjerneredaksjonene på RN. I dette inngår ansvar for å gjennomføre kritikertorg for nevnte redaksjoner. Med kjerneredaksjoner menes redaksjoner som er representert i redledelsen, og har opptak gjennom Novas opptak ved semesterstart. (Stillingsinstruks)

Red.ledermøtet skal være nettopp et åpent forum, der så framt faglige som sosiale problemstillinger kan diskuteres. Her er selvfølgelig møteplikten total, og vikar må sendes, skulle red.leder utebli. Det er i red.ledermøtene at dagtid får oversikt over hvordan det står til med kjerneredaksjonene, og det er i dette samme møtet redaksjonslederne har mulighet til å beklage seg over eventuelle ting som ikke fungerer optimalt, eller skrike ut i ekstase dersom det hele skulle gå på skinner. De ulike redaksjonene må kunne stille opp for hverandre. Mangler tekstbehandlingsprogrammet eller ry arbeidskraft, mens Skumma har overskudd, er det på red.ledermøte et samarbeid (et vikariat) kan, og må, innledes.


Kritikertorget er selvfølgelig også viktig. Kjerneredaksjonene må, som alltid, ha en klar kritikerturnus, og da kanskje med særlig fokus på sendinger som helhet. Også andre redaksjoner, det vil si programmer som ikke er en del av kjerneredaksjonene, burde få tilbud om en kritikerordning. Jeg forstår at for eksempel Kvegpels ikke føler et behov for kritikk, men som oppstarter av et relativt ferskt program, skulle jeg gjerne selv ha fått kritikk av Funkiga Timmen en gang i blant. Altså: Jeg vil åpne for en frivillig kritikerturnus også utafor kjerneredaksjonene.

3. Selvpromotering – et helhetlig og sammenhengende Nova

      PR skal delta i arbeidet rundt RNs markedsføringsstrategi.

      PR skal markedsføre RN som kultur og samfunnskritisk kanal.

      PR skal markedsføre RN som en kulturaktør og samfunnskritisk aktør. (Stillingsbeskrivelse)

Jeg stiller ikke til valg på grunnlag av de helt store visjonene. Det er enkelte forslag som forholdsvis ofte blir tatt opp i redaktørprogram, uten at det egentlig medfører noen forandring. Jeg ønsker heller å fremme noen forholdsvis enkle tiltak som jeg tror kan medføre en jevnere fordeling av lyttere på sendeflata, så vel som flere lyttere. Dette betyr selvsagt ikke at vi ikke skal fortsette med tiltak som livesendinger fra Blindern, blå, eller The Gathering for den saks skyld. Plakater, stands på Blindern under semesterstart, Nova-fest, pressemeldinger osv. er selvfølgelig også selvsagte former for promotering.

I egenskap av å være en studentradio, må vi selvfølgelig prøve å nå ut til studentmassen. I tillegg er vi en lokalradio, og kan dermed potensielt nå ut til mange flere. Av mange studenter, deriblant medlemmer av studentparlamentet og velferdstinget, blir vi dessverre og delvis oppfatta som en noe pretensiøs og selvforherligende gjeng som til en viss grad meler vår egen CV. Dette er naturlig vis i stor grad piss, men det ligger muligens også noe i det. Vi må synliggjøre oss selv med de spinkle midler vi har til rådighet.


En del av mitt program vil være tilgjengliggjøring av Nova. Jeg anser alle programmer på Nova som en viktig del av helheten, og jeg vil ikke innskrenke noveres muligheter til fritt, og uten særlig innblanding, å fortsette sine programmer slik de ønsker. Der i mot ønsker jeg å arbeide for en mer helhetlig sendeflate. Vi deler tross alt lufta med andre, og må derfor forsikre oss om at våre lyttere faktisk er klar over at det er Nova de lytter på.

1. Flere og mer gjennomførte Nova-jingler. Selvpromotering gjennom jingler for enkeltprogrammer er fint og flott, men promotering av Nova som helhet, bør også være en obligatorisk del av et hvert program. Vi bør bli flinkere til å utvikle gjennomførte, gjennkjennbare og generelle Nova-jingler, og det bør stiles krav til at slike jingler spilles også utenfor kjerneprogrammene. For eksempel bør programmer som Spillmatic, Goodshit og Kvegpels, som har et stort publikum, men som ikke i særlig grad gir uttrykk for å tilhøre Nova, bruker generelle Nova-jingler i løpet av sine sendinger. Det er her ikke snakk om haugevis med jingler i løpet av et program, men nok til at Nova i større grad blir etablert som en ”merkevare”. Jeg mener også at det er rom for, og tid for, en opprydding i jingle-arkivet. Vi er mange flinke og kreative mennesker på Nova, det bør ikke være noe problem å utvikle forholdsvis unisone jingler med et tilsvarende proft uttrykk, slik som vi blant annet i Skumma er i gang med.

2. Vi er alle del av noe større. Vi må også bli flinkere på å promotere andre programmer enn våre egne. Slik som vi i Skumma ofte teaser det påfølgende programmet, eller i Funkiga Timmen oppfordrer til å høre også på Neu, bør slik teasing bli gjennomgående. Da ikke nødvendigvis bare gjennom navnet på det etterfølgende program, men gjerne litt mer i dybden, og på tvers av dager. Hva heter programmet som kommer? Hva skal dagens utgave handle om, osv. Dette vil også være med på å etablere Radio Nova som noe mer enn et lappeteppe av enkeltstående programmer.

3.  Spotter og trailere er også en viktig del av dette. Slik som det ble laget Svalbard-spotter før Svalbard-turen og Sarajevo-spotter før Sarajevo, eller for den saks skyld spotter i forbindelse med temauker, er det ikke noe i veien for at programmer kan promotere hverandre. Teasing på tvers av programmer, er heller ikke dumt. Tekstbehandlingsprogrammet kan spille en teaser for en Skumma-sak, eller omvendt.

4. Radionova.no. Med den fantastiske hjemmesida våre elskede yndlingsnerder har jobba rævene sine av seg for å få på beina, har vi fått nok et samlende verktøy. Vi har nå muligheten til å samle Novas blogger på ett sted. Studentnyhetene, Country Barn og Skumma er eksempler på programmer som er flinke til å bruke hjemmesida. Også her må samtlige programmer markedsføre seg aktivt. Det er heller ikke noe i veien for og også ha en egen blogg, men link gjerne denne bloggen til radionova.no og omvent. Skriv litt om det ukesaktuelle program, smell på et bilde, og link bilde til en eventuell ekstern blogg. Vi må også huske å minne våre lyttere på muligheten til å streame Nova, og på at det ligger repriser på nettsida.

De overnevnte punkter, tror jeg vil kunne virke samlende for Radio Nova, og dermed vil kunne bidra til å holde på våre lyttere, i tillegg til å spre disse i større grad utover sendeflata. Det er ikke bare et spørsmål om å få flere lyttere, men også om å få de lytterne vi har til å høre på mer enn ett program i slengen. Vi bør få itunes til å forbli tuna til radionova.no, eller radioen til å bli på 99,3, og det bør aldri være tvil om at det faktisk er Radio Nova våre lyttere hører på. Videre vil våre lyttere, når de oppdager andre og eminente programmer, fortelle det til sine gode og oppegående venner. Det er dette som kalles jungeltelegraf.

4. Musikkprofil – listing av musikk, uetablerte artister, men bredde i sjanger

Jeg har, som noen kanskje har vært redd for, ingen spesielt revolusjonerende tanker rundt musikkprofilen. Det er det vel heller ikke plass for i et programredaktørprogramm.



Noen tanker, og ønsker, har jeg dog: 
De siste åra, i mangel av musikkredaktør, vil jeg mene at musikkprofilen har blitt noe smalere enn den i utgangspunktet var. Vi har flere musikkprogrammer på Nova, disse dekker alt fra metal og lydkunst, til hip hop, reggae og country. A-lista er derimot ikke et sjangerorientert program. A-lista er en liste. I mine øyne bør denne lista gjenvinne noe av sin fordums bredde. Jeg mener ikke dette som en klage på kvaliteten på den musikken som nå blir valgt ut, heller en oppfordring til en større sjangerbredde. Vi er, som sagt, en studentradio, og må derfor tilpasse oss til våre potensielle lyttere. Studenter liker å gå på konsert. Studenter har til en stor grad en oppegående og selvstendig musikksmak. Det er med andre ord ikke noe i veien for at de liker uetablert musikk – og det skal vi også fortsette å satse på, men de liker uetablert musikk innen flere ulike sjangere. Slik jeg husker det fra 2007/08, blei det lista musikk i flere ulike sjangere enn hva det har blitt den siste tida. Det finnes nok av uetablerte artister i andre sjangere enn idie/-pop/-rock/-electro. La oss jobbe aktivt for, uansett om vi får fatt i en musikkredaktør eller ikke, en større sjangermessig bredde. Med andre ord bør vi bevist lete etter flere bidragsytere til lista, eventuelt vurdere å rekruttere noen utelukkende for dette formål. La oss igjen få inn litt mer hip hop, metall, reggae og r&b på lista. Og da selvfølgelig god og uetablert sådan.

En fellesnevner for musikken som listes, uansett sjanger, bør uansett være tilgjengelighet. Den aller smaleste (les: abstrakt, umelodiøs) musikken, bør kanskje spares til nisjeprogrammene.

Til slutt vil jeg nevne at jeg, hvis det ikke dukker opp en musikkredaktør, selvfølgelig vil ta min del av A-liste-ansvaret. Blant annet kan jeg være SA, og hvis tida tillater det, drive listing ut fra musikk vi får tilsendt e.l.

5. Skumma Kultur – form, innhold, morraunderholdning?


(Hva vi er) 

Nåværende definisjon (programbeskrivelse) for Skumma Kultur lyder som følger: ”Programmet om alle tinga du liker. Musikk, kunst, bøker, tegneserier, samfunn, dans, livet. Mandag til fredag fra 09 – 10.”

Denne beskrivelsen skiller seg ikke nevneverdig fra tidligere programbeskrivelser jeg har funnet:


”Tverrsnitt av den store RadioNova-bløtkaka. Skumma Kultur gir deg kunnskap, underholdning og ikke minst: fordømt god morgenmusikk i akuratt passe doser” (Høst 2007)


”Lett underholdende formmiddagsmagasin som tar for seg aktuell kultur, studentstoff og samfunnsstoff. For brukere og beboere av Oslo by.” (Høst 2005)

Disse beskrivelsene er slett ikke på trynet. Skumma kultur skal være lokalt fundert, og omhandle kultur. Vi er del av en lokalradio, en lokalradio som også er radiokanalen for landets største studieinstitusjoner. Vi må ikke glemme at vi er nettopp dette, programmet med størst sendeflate i landets, sett ut fra potensielle lyttere, største studentradio. Som kulturaktør, er vi slett ikke størst i Oslo. Det handler delvis om hva slags medium vi er, men til en stor grad også om hva vi satser på. Vi kan ikke, som studentradio anhengig av støtte fra velferdstinget og medietilsynet, forvente å utkonkurrere reklamefinansierte student- eller gratisaviser, men i konkurranse med diverse ymse lokalradiostasjoner, bør vi ha en mulighet. 

Vi dekker kulturlivet i Oslo, og det skal vi også fortsette med.  På vårt beste er vi med på å sette agenda for kultur-Oslo. Her er det selvfølgelig nødvendig, og viktig, at vi tar tak i saker som kanskje blir oversett av andre aktører. I mine øyne, betyr ikke dette at vi på død og liv må ligge unna enhver sak som skulle finne på å få en notis i Oslopuls, eller noen setninger på P2, eller P3. Det betyr først og fremst at vi aktivt må prøve å støtte opp under mindre, men ikke av den grunn nødvendigvis uviktige, aktører i kultur-Oslo. Artister, kunstnere, gallerier, kulturinstitusjoner, utesteder, tidsskrift, osv. som er små og marginaliserte nå, skal potensielt en gang fram i lyset. De skal muligens bli det store nye, innenfor sin del av kultursfæren. Det er her Skumma Kultur kan, og bør, spille en viktig rolle. Vi har tradisjonelt vært med, ikke bare gjennom Skumma, men også gjennom de andre kulturprogrammene, på å trekke fram nye talenter. Her snakker vi ikke bare om musikk, men også om litteratur, kunst og film. 

Én fordel med å inneha en slik posisjon, er good will, en annen er tyngde. Ved å for eksempel kunne vise til at vi tradisjonelt har dekka artister som har vist seg å være levedyktige, viser vi at også vi har livets rett. Vi er til en viss grad kultur-Norges framtid, og har dermed en praktisk, og viktig, funksjon. Vi opprettholder kanskje ikke nødvendigvis et kulturelt status quo, men er snarere i en posisjon der vi, uten å være spesielt redde for lave lyttertall eller ytterligere kutt, er med på å definere den kulturelle framtiden. Hvis de større (og delvis tabloidiserte) medier, som klisjeen sier, er den ”fjerde statsmakt” og ”vaktbikkjer”, bør Skumma kultur, og resten av Novas kulturprogrammer, forbli en liten, ilter kulturbikkje, som ikke nødvendigvis har direkte påvirkning, men som ved å bite seg fast i de riktige bukse- og bikkjebein, kan trekke våre større bikkjebrødre, og byens ulike medieinstitusjoner, i en alternativ retning. Litt mindre billedlig sagt: Vi har tradisjonelt vært, og er fortsatt - til en viss grad, med på å sette agenda, og bør i høyeste grad forsøke å opprettholde en posisjon der vi lyttes til, der vi er med på å sette agenda. Vi bør være stolte av at mange av de kulturmenneskene som en gang ble meislet ut på pauserommet på Nova, den dag i dag hører, og tror, på Skumma Kultur.

(Hva vi bør være)

Innhold er selvfølgelig det viktigste her. Skumma kultur, uten minimum én gjest og ett innslag, er ikke spesielt relevant. Vi må følge med. Vi må hente inn både relevante, og mer tidløse, gjester og tema, og vi må gjøre det på en måte som passer klokka ni på morgenen. 

Dette mener jeg har fungert ganske godt de to siste semester, i hvert fall når det gjelder innhold, men jeg mener også å se forbedringspotensial, da kanskje særlig når det kommer til form. Her, nok en gang, er kursing og motivasjon viktige stikkord. Vi trenger mer materiale, og vi må ikke være redd for å leke oss med form, verken i, eller utafor, studio. 

Et punkt som går igjen i de aller fleste program- og kulturredaktørprogrammene jeg har lest fra de siste år, er nettopp en misnøye med et underskudd på innhold. Et minstekrav, bør være å ha en stor nok redaksjon til at vi har minimum et innslag per dag. Ikke bare er innslag en viktig del av opplæringen i Radio Nova og Skumma, det er også morsomt å lage innslag, og de utgjør en viktig del av sendinga, et supplement til SA’en. 

For å oppnå dette ønsker jeg en diskusjon på hvorvidt det kan være fornuftig å avvikle produsentrollen. I stedet for å ha en designert produsent til hver sending, (SA har stort sett ikke noe problem med å forberede gjester på egenhånd, i tillegg har produsentturnusen sjelden fungert optimalt) bør vi satse på å lage mange, og gode, saker. 


Noe jeg vil beholde, også det for å bidra til mer innhold i hver enkel sending, er oppsummeringssendingene på mandager, med høydepunkt fra den foregående uka.

Skumma skal altså være et kulturprogram, slik vi er, men vi må ikke glemme at vi går på lufta forholdsvis tidlig. Vi driver med andre ord med morgen-radio. God musikk, gjerne med litt tempo, er en nødvendighet. Det samme er også humor. Skal vi holde på lyttere, må vi ha underholdende sendinger. De tunge innslagene passer bedre på kvelden, og hører kanskje heller hjemme i andre programmer en Skumma. Skumma kultur skal, som tidligere sitert, være et ”tverrsnitt av den store Radio Nova-bløtkaka”. Vi skal skumme  kulturen, ikke drukne lytterne i den. Det forutsetter at vi presenterer tema på en relativt tilgjengelig og underholdende måte. Intet tema er nødvendigvis for tungt i seg selv, det er heller snakk om hvordan det presenteres, hvilken form vi gir det. Vi må ikke risikere å bli låst i en klart definert mal, eller risikere å miste lyttere ved å lage pretensiøs bare for oss selv-radio. 

Selvfølgelig skal vi ha klare jingler, selvfølgelig skal alle sendinger åpnes og avsluttes med samme lydsnutter fra dag til dag. Kultur er og blir vår hovedgeskjeft, men vi må ikke glemme at kultur er et bredt felt, og at underholding bør være en del av Skumma. Med andre ord: Vi trenger ikke bredere eller andreledes tema, men vi må åpne for lekenhet og eksperimentering med form, for en varierende, personlig stil. Jeg mener ikke at det gjør noe om formen på Skumma-sendingene varierer fra dag til dag. Hvorfor skulle det gjøre noe? Så lenge grunntrekka ligger der, kan variasjon umulig være annet enn positivt. Vi er mange mennesker i redaksjonen, selvfølgelig fungerer vi best bak mic’en på litt ulike måter. Her kan vi også tjene på å hooke redaksjonsmedlemmer med god kjemi opp med hverandre. Det kan antagelig være mye å tjene, med tanke på spontanitet og flyt, på en side-kick-turnus, for de som ønsker det. Kort sagt: Vi må åpne for å tilpasse formen og uttrykket til de enkelt-SA’er. 


For å gjøre overgangen til SA-rollen mindre brutal, vil jeg også åpne for en ordning der redaksjonsmedlemmer som føler seg klare, kan bidra med live-elementer i sendinger også før de tar SA-prøven. Slik det foregår i dag virker SA-prøven på mange unødig stiv og unaturlig. Har journalister mulighet til å prøve seg fram som side-kick med en SA de føler seg trygg på, vil studioskrekken reduseres til et minimum. Det er i hvert fall min erfaring.

Når det kommer til kritikk kan vi godt opprettholde sokratisk kritikk, men dette mener jeg skumma internt bør ta en diskusjon på. Slik det har fungert siste år har vært greit nok: De som har mottatt kritikk, har fått en grundig gjennomgang, men til gjengjeld er det – med tanke på at bare ett innslag om gangen blir kritisert – svært lenge mellom hver gang de ulike red.medlemmene mottar kritikk. Muligens vil hyppigere kritikk være positivt. Blant annet er kritikk helt nødvendig for nye journalister, - hvordan skal de ellers vite om det de lager holder mål? 

Vi må også begynne i større grad med intern kritikk av sendinger. Kanskje er det her en idé å gå tilbake til en tidligere ordning der det ukentlig også skulle gis kritikk på en sending.?
Jeg tror, kort sagt, at vi vil kunne tjene på en ordning med hyppigere kritikk av Skumma-medlemmenes innslag og sendinger.

Til slutt vil jeg nevne at jeg gjerne vil opprettholde ordninga med en forholdsvis sterk redaksjonsleder. Da Skumma Kultur faktisk ikke utgjør mer enn 40 % av programredaktørstillinga, må mye av ansvaret for organisering av sendinger, kritikk o.l. falle på resten av redaksjonen. Det viktigste her er uansett en stor og sunn redaksjon, med pågangsmot og god kjemi. Med andre ord vil jeg gjerne opprettholde det sosiale og sammensveisa Skumma vi har hatt de foregående semester. Er vi mange, har vi det gøy, og vi er flinke på kritikk, bør det ikke være et problem å ha nok av både SA’er og innslag i semestrene som kommer.



